
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	11 decembrie 2013

	Nr.
	4c-7/642


R A P O R T

asupra propunerii legislative pentru completarea Legii nr.44/1994 privind veteranii de război precum și unele drepturi ale invalizilor și văduvelor de război, republicată
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr.Plx 467/2013 din 11 noiembrie 2013, cu dezbaterea pe fond în procedură obişnuită, a propunerii legislative pentru completarea Legii nr.44/1994 privind veteranii de război precum și unele drepturi ale invalizilor și văduvelor de război, republicată.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.423/22.05.2013)
· avizul negativ al Comisiei pentru administraţie publică, amenajarea teritoriului şi echilibru ecologic (nr.4c-6/489/9.12.2013)
· punctul de vedere negativ al Guvernului (nr.1211/12.07.2013).

Propunerea legislativă are ca obiect de reglementare modificarea art.17 alin.(3) din Legea nr.44/1994 privind veteranii de război precum și unele drepturi ale invalizilor și văduvelor de război, republicată, cu modificările şi completările ulterioare, în sensul ca veteranilor şi văduvelor de război să li se asigure, în mod gratuit, după caz, incinerare, locuri de veci în cimitirele civile ori locuri de înhumare în cimitirele militare sau civile, în caz de deces.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 9 decembrie 2013 au participat, în conformitate cu prevederile art.55 din Regulamentul Camerei Deputaţilor:

· doamna Otilia Sava - Secretar de Stat – Ministerul Apărării Naţionale;
· domnul col. Nicolae Anghelescu -  Ministerul Apărării Naţionale.
La lucrările comisiei şi-au înregistrat prezenţa 25 deputaţi, din totalul de 25 membri ai comisiei.
Raportul comisiei a fost adoptat cu majoritate de voturi, 1 vot împotrivă şi 2 abţineri.

Propunerea legislativă a fost respinsă de Senat în şedinţa din 5 noiembrie 2013.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative întrucât, în prezent, legea prevede că veteranilor şi văduvelor de război li se asigură în mod gratuit,  după caz, incinerare, locuri de veci în cimitirele civile, ori locuri de înhumare în cimitirele militare sau civile. Acest text a fost interpretat, din motive umanitare, în sensul atribuirii locurilor de veci anterior decesului.

PREŞEDINTE,



SECRETAR,

Florin Iordache



Cristina Ancuţa Pocora
Întocmit,

Consilier parlamentar Sorina Szabo

